Document ID: 32007D0115

KOMISSION PÄÄTÖS,
tehty 12 päivänä helmikuuta 2007,
kolmansien maiden neuvoston direktiivin 96/23/EY mukaisesti esittämien jäämiä koskevien valvontasuunnitelmien hyväksymisestä tehdyn päätöksen 2004/432/EY muuttamisesta
(tiedoksiannettu numerolla K(2007) 403)
(ETA:n kannalta merkityksellinen teksti)
(2007/115/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä ja direktiivien 85/358/ETY ja 86/469/ETY sekä päätösten 89/187/ETY ja 91/664/ETY kumoamisesta 29 päivänä huhtikuuta 1996 annetun neuvoston direktiivin 96/23/EY (1) ja erityisesti sen 29 artiklan 1 kohdan neljännen alakohdan ja 29 artiklan 2 kohdan
sekä katsoo seuraavaa:
(1)
Direktiivissä 96/23/EY vahvistetaan tarkastusmenettelyt, jotka koskevat sen liitteessä I tarkoitettuja aineita ja jäämäryhmiä. Direktiivin 96/23/EY mukaan kolmansien maiden, jotka haluavat olla mukana tai säilyttää asemansa yhteisön lainsäädännössä tarkoitetussa sellaisten kolmansien maiden luettelossa, joista jäsenvaltiot saavat tuoda direktiivissä tarkoitettuja eläimiä ja eläinperäisiä tuotteita, on toimitettava suunnitelma, josta käyvät ilmi kyseisten kolmansien maiden tarjoamat takeet mainitussa direktiivissä tarkoitettujen jäämäryhmien ja aineiden valvonnasta.
(2)
Kolmansien maiden neuvoston direktiivin 96/23/EY mukaisesti esittämien jäämiä koskevien valvontasuunnitelmien hyväksymisestä 29 päivänä huhtikuuta 2004 tehdyssä komission päätöksessä 2004/432/EY (2) on luettelo niistä kolmansista maista, jotka ovat esittäneet jäämiä koskevan valvontasuunnitelman, josta käyvät ilmi niiden tarjoamat takeet kyseisen direktiivin edellytysten mukaisesti.
(3)
Eräät kolmannet maat ovat esittäneet komissiolle jäämien valvontasuunnitelmia sellaisille eläimille ja eläinperäisille tuotteille, joita ei tällä hetkellä luetella päätöksessä 2004/432/EY. Suunnitelmien ja komission pyytämien lisätietojen arvioinnin perusteella on saatu riittävät takeet jäämien valvonnasta kyseisissä kolmansissa maissa kyseisten eläinten ja tuotteiden osalta. Kyseiset eläimet ja eläinperäiset tuotteet olisi tämän vuoksi sisällytettävä päätöksen luetteloon kyseisten kolmansien maiden osalta.
(4)
Eräät kolmannet maat ovat oma-aloitteisesti pyytäneet, ettei niitä sisällytettäisi päätöksen 2004/432/EY luetteloon tiettyjen eläinluokkien ja eläinperäisten tuotteiden luokkien osalta. Kyseisiä eläimiä ja eläinperäisiä tuotteita koskevat merkinnät olisi siksi poistettava luettelosta kyseisten kolmansien maiden osalta.
(5)
Eräät kolmannet maat, jotka mainitaan päätöksessä 2004/432/EY olevassa luettelossa tiettyjen eläinten tai eläinperäisten tuotteiden osalta, eivät ole antaneet komissiolle vaadittuja takeita joidenkin näiden eläinten ja eläinperäisten tuotteiden osalta. Takeiden puuttuessa nämä eläimet ja eläinperäiset tuotteet olisi poistettava luettelosta kyseisten kolmansien maiden osalta. Kyseisille kolmansille maille on ilmoitettu asiasta.
(6)
Lisäksi eräät kolmannet maat on lueteltu päätöksen 2004/432/EY liitteessä nautaeläinten, lampaiden/vuohien, sikojen ja hevosten osalta rajoituksella ”ainoastaan suolet”. Rajoitus lisättiin liitteeseen tiedoksi niiden kolmansien maiden osalta, joista suolia olisi saatava tuoda. Näiden kolmansien maiden ei kuitenkaan tarvitse toimittaa hyväksyttäväksi erityisesti suolia koskevaa jäämien valvontasuunnitelmaa, sillä sellaista ei katsota tarvittavan kyseisten tuotteiden osalta. Näin ollen yhteisön lainsäädännön selkeyden vuoksi merkinnät, joissa on rajoitus ”ainoastaan suolet”, olisi poistettava päätöksen 2004/432/EY liitteessä olevasta luettelosta tämän rajoittamatta tällaisten tuotteiden tuontia.
(7)
EFTAn valvontaviranomainen vastaa jäämien valvontasuunnitelman arvioinnista kaikkien Norjasta peräisin olevien eläinluokkien ja eläinperäisten tuotteiden luokkien osalta. Siksi kaikki Norjaa koskevat merkinnät olisi poistettava päätöksen 2004/432/EY liitteessä olevasta luettelosta.
(8)
Serbia ja Montenegron valtioliitto on hajonnut. Siksi kyseiseen nimitykseen viittaava alaviite olisi poistettava liitteessä olevasta luettelosta.
(9)
Päätös 2004/432/EY olisi sen vuoksi muutettava vastaavasti.
(10)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2004/432/EY liite tämän päätöksen liitteellä.
2 artikla
Tätä päätöstä sovelletaan seitsemännestä päivästä sen jälkeen, kun se on julkaistu Euroopan unionin virallisessa lehdessä.
3 artikla
Tämä päätös on osoitettu kaikille jäsenvaltioille.
Tehty Brysselissä 12 päivänä helmikuuta 2007.

Labels: 20
17
5
6